Bjørnetjeneste

Bjørnetjeneste er en velment tjeneste som får negative konsekvenser for mottakeren. Uttrykket stammer ifølge Falk og Torps Etymologisk ordbog over det norske og danske sprog (1903) fra den franske dikteren Jean de La Fontaines fabel om bjørnen og gartneren, L'Ours et l'Amateur des jardins. Denne ble utgitt i 1678 og forteller om en tam bjørn som forsøker å slå i hjel en flue på sin sovende eiers ansikt med en stein, men dreper ham med slaget. Fabelen kan føres tilbake til India fra boka Panchatantra, der den handler om en ape.

På fransk kalles en bjørnetjeneste le pavé de l'ours («bjørnestein(helle)»), på tysk Bärendienst, på svensk björntjänst og på russisk Медвежья услуга.

Misforståelse
Ifølge Aftenposten blir uttrykket av enkelte, særlig yngre, feilaktig brukt som betegnelse for «en stor tjeneste».Aftenposten 15.12.2009: «Hvor gammelt snakker du?» Den samme misforståelsen har i noen svært få tilfeller blitt registrert på dansk; en artikkel i Weekendavisen i 1994 tidfestet dette fenomenet til 1992. Ifølge Dansk sprognævn oppfattes en bjørnetjeneste, som tradisjonelt betyr «en velment hjælp der imidlertid gør mere skade end gavn», nå også som «en stor hjælp eller tjeneste». Imidlertid har det i 2010-årene blitt påpekt at det er så få eksempler på en slik bruk av ordet at det er tvilsomt om det kan regnes som noen etablert betydning; ifølge Sprogminuttet på Danmarks Radio finnes det bare en håndfull eksempler på slik bruk.«Er bjørnetjenesten en and?», Sprogminuttet, Danmarks Radio, 3. desember 2010

Språkrådet har rådet foreldre til å lære barna den korrekte, tradisjonelle betydningen og uttalt at dersom misforståelsen skulle vinne frem «ødelegger det for et godt ord som vi ikke har noe like fyndig alternativ til. Når man har hørt om Fontaines fabel, bør det være lett å huske hva bjørnetjeneste betyr».Bjørnetjeneste, Språkrådet

Se også
 Pyrrhosseier

 Referanser 

Kategori:Norske ord og uttrykk
Kategori:Danske ord og uttrykk
Kategori:Filosofiske konsepter